Document ID: 31980L1119

ΟΔΗΓΙΑ ΤΟΥ ΣΥΜΒΟΥΛΙΟΥ της 17ης Νοεμβρίου 1980 περί των στατιστικών καταστάσεων για τις εσωτερικές πλωτές μεταφορές εμπορευμάτων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 213,
το σχέδιο οδηγίας που υπεβλήθη από την Επιτροπή,
τη γνώμη της Συνελεύσεως(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι, προκειμένου να εκτελέσει την αποστολή που την βαρύνει κατά την εφαρμογή της συνθήκης, η Επιτροπή πρέπει να διαθέτει κατά τρόπο συνεχή στατιστικά στοιχεία, με συνοχή και χρονικό συντονισμό, όσον αφορά την έκταση και την εκτέλεση των πλωτών μεταφορών εμπορευμάτων στα Κράτη Μέλη- ότι τα στοιχεία αυτά πρέπει να δύνανται να συγκρίνονται με εκείνα που αφορούν άλλους τρόπους μεταφοράς και να αναφέρονται στις εσωτερικές, διεθνείς και διαμετακομιστικές μεταφορές-
ότι οι διακυμάνσεις, κατά την διάρκεια του έτους, της ζητήσεως μεταφορών και των συνθηκών πλοϊμότητος επηρεάζουν τις μεταφορές εμπορευμάτων και ότι ορισμένα στατιστικά στοιχεία πρέπει ως εκ τούτου να παρέχονται κατά διαστήματα βραχύτερα του έτους-
ότι, για να υπάρξουν ικανοποιητικές πληροφορίες επί της αγοράς των εσωτερικών πλωτών μεταφορών, πρέπει να κατανέμονται τα στατιστικά στοιχεία κατά κύριες σχέσεις μεταφοράς-
ότι οφείλει να συνεχισθεί η εναρμόνιση σε κοινοτικό επίπεδο των στατιστικών στοιχείων, που είναι ήδη διαθέσιμα στα διάφορα Κράτη Μέλη, σε θέματα μεταφοράς εμπορευμάτων-
ότι, για να διευκολυνθεί η εφαρμογή των σχεδιαζομένων ρυθμίσεων, πρέπει να προβλεφθούν προθεσμίες για τη θέση στη διάθεση της Επιτροπής της απαιτουμένης στατιστικής ενημερώσεως-
ότι η Επιτροπή οφείλει να υποβάλλει έκθεση στο Συμβούλιο, ώστε να του επιτρέπει να εξετάζει κατά πόσο οι στόχοι της παρούσης οδηγίας είναι δυνατό να επιτευχθούν βάσει των γνωστοποιουμένων στατιστικών στοιχείων- ότι οφείλει, κατά συνέπεια, να προβλέπει τη δυνατότητα προτάσεως βελτιώσεων των μεθόδων που χρησιμοποιούνται για την κατάρτιση των στατιστικών αυτών- ότι το Συμβούλιο πρέπει να αποφασίσει, προτάσει της Επιτροπής, την καθιέρωση στατιστικών επί των μεταφορών εμπορευμάτων, που εκτελούνται με πλοία θαλάσσης, καθώς και στατιστικών διεθνών διαπεριφερειακών μεταφορών, επί εσωτερικών πλωτών οδών-
ότι τα στατιστικά στοιχεία είναι αναγκαία για να καταστεί γνωστή η έκταση και η εξέλιξη των μεταφορών εμπορευμάτων- ότι αρμόζει, κατά συνέπεια, η χορήγηση από την Κοινότητα στα Κράτη Μέλη χρηματοδοτικής συνδρομής για την πραγματοποίηση των σχετικών εργασιών, επί μία αρχική περίοδο,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Τα Κράτη Μέλη που έχουν μία ή περισσότερες εσωτερικές πλωτές οδούς προβαίνουν σε στατιστικές έρευνες επί των εκτελουμένων με σκάφη εσωτερικής ναυσιπλοΐας μεταφορών, ανεξαρτήτως της χώρας νηολογήσεως ή εγγραφής τους:
- εμπορευμάτων που μεταφέρονται τόσο για ίδιο λογαριασμό, όσο και για λογαριασμό τρίτων,
- εμπορευμάτων που φορτώνονται ή εκφορτώνονται στη χώρα ή που διαμετακομίζονται απλώς μέσω αυτής επί εσωτερικών πλωτών οδών.
2. Κατά την έννοια της παρούσης οδηγίας, νοούνται ως:
α) "εσωτερική πλωτή οδός": κάθε ρεύμα ύδατος, διώρυγα ή λίμνη που, ως εκ των φυσικών χαρακτηριστικών του ή της επεμβάσεως του ανθρώπου, είναι κατάλληλο για την ναυσιπλοΐα, κυρίως πλοίων εσωτερικής ναυσιπλοΐας-
β) "σκάφος εσωτερικής ναυσιπλοΐας": κάθε σκάφος, αυτοκινούμενο ή μη, το οποίο είναι νηολογημένο ή εγγεγραμμένο ως πλοίο εσωτερικής ναυσιπλοΐας, συμπεριλαμβανομένων των συρομένων φορτηγίδων πλοίων, και το οποίο ως εκ της σχεδιάσεως ή της κατασκευής του είναι κατάλληλο μόνο για πλου σε προστατευμένα ύδατα-
3. Η παρούσα οδηγία δεν εφαρμόζεται:
- στις μεταφορές εμπορευμάτων που πραγματοποιούνται με σκάφη μικρότερα των 50 τόννων μεταφορικής ικανότητος,
- στα σκάφη πορθμεύσεως,
- στα σκάφη που χρησιμοποιούνται μόνον για μη εμπορικούς σκοπούς από τις λιμενικές διοικήσεις ή τις δημόσιες αρχές,
- στα σκάφη που χρησιμοποιούνται μόνο για τον εφοδιασμό σε καύσιμα ή την αποθήκευση,
- στα σκάφη που δεν προορίζονται για τις εμπορευματικές μεταφορές, όπως τα αλιευτικά σκάφη, τα πλοία εκσκαφής, τα πλωτά εργαστήρια, τα σκάφη-κατοικίες και τα σκάφη αναψυχής.
4. Οι πρώτες στατιστικές έρευνες γίνονται από 1ης Ιανουαρίου 1981.
Άρθρο 2
1. Τα εξής χαρακτηριστικά σημειώνονται:
α) το βάρος των εμπορευμάτων, εκφραζόμενο σε τόννους-
β) οι κύριες σχέσεις μεταφοράς, δηλαδή:
- εσωτερικές μεταφορές, για τις οποίες ο τόπος φορτώσεως και ο τόπος εκφορτώσεως ευρίσκονται και οι δύο στο δηλούν Κράτος Μέλος, ασχέτως της πορείας που ακολουθεί το σκάφος-
- διεθνείς μεταφορές, για τις οποίες ο τόπος φορτώσεως ή ο τόπος εκφορτώσεως, όχι όμως και οι δύο, ευρίσκονται στο δηλούν Κράτος Μέλος, με κατανομή μεταξύ φορτουμένων και εκφορτουμένων εμπορευμάτων-
- διαμετακομιστικές μεταφορές, για τις οποίες τα εμπορεύματα διέρχονται δια του δηλούντος Κράτους Μέλους χωρίς να φορτωθούν, εκφορτωθούν ή μεταφορτωθούν σ' αυτό.
Όσον αφορά τις συρόμενες φορτηγίδες σκαφών, θεωρείται ότι τα εμπορεύματα φορτώνονται ή εκφορτώνονται στον τόπο όπου η φορτηγίδα είτε τίθεται στο νερό ή εκφορτώνεται από το σκάφος μεταφοράς, είτε αναβιβάζεται σ' αυτό-
γ) η φύση των εμπορευμάτων, σύμφωνα με τις κατηγορίες που προβλέπονται στην πρώτη στήλη του καταλόγου του παραρτήματος I-
δ) η εθνικότητα, δηλαδή η χώρα στην οποία το σκάφος που μεταφέρει το εμπόρευμα είναι νηολογημένο ή εγγεγραμμένο ή, εν ελλείψει, η χώρα στην οποία έχει κατοικία ο ιδιοκτήτης του σκάφους-
ε) ο τύπος του σκάφους, σύμφωνα με την εξής ονοματολογία:
- αυτοκινούμενα:
- αυτοκινούμενο-δεξαμενή,
- άλλο αυτοκινούμενο,
- φορτηγίδα:
- φορτηγίδα-δεξαμενή,
- άλλη φορτηγίδα,
- συρόμενη φορτηγίδα (περιλαμβανομένων των μικτών φορτηγίδων):
- συρόμενη φορτηγίδα-δεξαμενή,
- άλλη συρόμενη φορτηγίδα (περιλαμβανομένων των συρομένων φορτηγίδων σκαφών),
- άλλο σκάφος που μεταφέρει εμπορεύματα.
Δεδομένου ότι ο όρος "δεξαμενή" σημαίνει κάθε σκάφος προοριζόμενο για τη μεταφορά χύδην εμπορευμάτων ρευστών ή ρευστοποιημένων, εξαιρέσει των υπό μορφή σκόνης-
στ) για τις εξωτερικές μεταφορές, οι περιφέρειες φορτώσεως και εκφορτώσεως, κατά τη γεωργαφική ονοματολογία του παραρτήματος II-
ζ) για τις διεθνείς και διαμετακομιστικές μεταφορές, οι χώρες φορτώσεως και εκφορτώσεως, κατά τον κατάλογο του παραρτήματος III-
η) η διανυθείσα στις εθνικές πλωτές οδούς απόσταση, εκφραζομένη σε χιλιόμετρα.
2. Απαλλάσσονται της υποχρεώσεως να παρέχουν τα στοιχεία, που απαιτούνται από την παρούσα οδηγία, τα Κράτη Μέλη, των οποίων το σύνολο των διεθνών και διαμετακομιστικών εσωτερικών πλωτών μεταφορών δεν υπερβαίνει ετησίως το 1 εκατομμύριο τόννους.
Άρθρο 3
1. Πλην των πληροφοριών που υπόκεινται στο στατιστικό απόρρητο, κατ' εφαρμογή των εθνικών νομοθεσιών, τα Κράτη Μέλη γνωστοποιούν τα στατιστικά αποτελέσματα στην Επιτροπή μόλις αυτό καταστεί δυνατόν και το αργότερο πέντε μήνες μετά το πέρας της σχετικής περιόδου αναφοράς.
2. Τα αποτελέσματα γνωστοποιούνται με πίνακες σύμφωνους με τα υποδείγματα του παραρτήματος IV.
3. Αποτελέσματα επεξειργασμένα με ηλεκτρονικό υπολογιστή είναι δυνατόν να γνωστοποιηθούν με φορέα αναγνώσεως, του οποίου η φύση και ο τύπος θα καθορισθούν από την Επιτροπή κατόπιν διαβουλεύσεων με τα ενδιαφερόμενα Κράτη Μέλη.
Άρθρο 4
1. Τα Κράτη Μέλη γνωστοποιούν στην Επιτροπή, το αργότερο την 31η Δεκεμβρίου 1980, αναλυτική περιγραφή των μεθόδων που σκοπεύουν να χρησιμοποιήσουν για τις στατιστικές έρευνες, όσον αφορά την κατεργασία των στοιχείων και τον υπολογισμό των τοννοχιλιομέτρων.
2. Η Επιτροπή εξετάζει, σε συνεργασία με τα Κράτη Μέλη, τα προβλήματα μεθοδολογικής και τεχνικής φύσεως που τίθενται από τις στατιστικές έρευνες ώστε να ευρεθούν λύσεις που να επιτρέπουν να γίνουν τα στοιχεία όσο το δυνατόν συνεκτικά και συγκρίσιμα.
Άρθρο 5
1. Η Επιτροπή δημοσιεύει τα κατάλληλα αποτελέσματα των στατιστικών ερευνών.
2. Προ της 1ης Ιανουαρίου 1983, η Επιτροπή υποβάλλει στο Συμβούλιο έκθεση επί της πείρας που θα έχει αποκτηθεί στο πλαίσιο των εργασιών που θα πραγματοποιηθούν κατ' εφαρμογή της παρούσης οδηγίας και προτείνει τις βελτιώσεις που θα απέβαιναν αναγκαίες.
3. Εντός δύο ετών από της ενάρξεως της ισχύος της παρούσης οδηγίας, το Συμβούλιο θα αποφασίσει, προτάσει της Επιτροπής, την καθιέρωση στατιστικών επί των μεταφορών εμπορευμάτων, που εκτελούνται με πλοία θαλάσσης καθώς και στατιστικών που αναφέρονται στις διεθνείς διαπεριφερειακές μεταφορές, επί εσωτερικών πλωτών οδών.
Άρθρο 6
Κατά τα τρία πρώτα έτη εφαρμογής των στατιστικών καταστάσεων, που προβλέπονται από την παρούσα οδηγία, παρέχεται στα Κράτη Μέλη χρηματοδοτική συνδρομή στις δαπάνες που υφίστανται, στο πλαίσιο των πιστώσεων που ανοίγονται για τον σκοπό αυτό στον προϋπολογισμό των Ευρωπαϊκών Κοινοτήτων.
Άρθρο 7
Τα Κράτη Μέλη λαμβάνουν τα αναγκαία μέτρα για να συμμορφωθούν προς την παρούσα οδηγία το αργότερο μέχρι την 1η Ιανουαρίου 1981.
Άρθρο 8
Η παρούσα οδηγία απευθύνεται στα Κράτη Μέλη.
Έγινε στις Βρυξέλλες, στις 17 Νοεμβρίου 1980.

Labels: 8
15
19